Per Ørum Jørgensen (KF), 2006-04-25:
Nu er det jo ikke så meget det konkrete lovforslag, vi behandler i dag, hr. Hüseyin Arac henviser til, men et lovforslag, som vi har behandlet tidligere, og hvis indhold nu bliver flyttet over i serviceloven.
Men det er da klart, at vi skal tage bekymringen alvorligt, således at vi ikke får grupperinger her i samfundet, der står for skarpt i forhold til hinanden, men således at den mangfoldighed, som præger samfundet som sådan, også er det, der præger vores pasningstilbud og vores folkeskole for den sags skyld.
Det er da klart, at der skal vi hele tiden være opmærksom på, at vi ikke får de her ghettodannelser og skel mellem befolkningsgrupperne, men tværtimod får glæde af den mangfoldighed, som samfundet rummer.
Kommunerne har, på trods af at vi bliver beskyldt for at være centralistiske og andre ting, stadig væk den frihed, at de selv kan afgøre de her institutionspriser, og hvis kommuner i forvejen har nedsat den maksimale forældreandel til 25 pct. eller opkræver 25 pct., så er det sådan set ganske fornuftigt og positivt, for det er med til at få den gode spiral i gang og gøre det attraktivt for børnefamilier at slå sig ned i den pågældende kommune.
Det er set fra min synsvinkel den helt rigtige politik.
De, der har delvis friplads, vil jo også få glæde af det her, dog selvfølgelig ikke i så høj grad, hvis vi tager det kroner og øre-mæssigt.
Men det er sådan set ikke det, der er afgørende.
Det vigtige for mig er, at der for de økonomisk svagest stillede er mulighed for, og der er vi jo privilegerede i Danmark, at vi kan tilbyde gratis pasning af deres børn.
Sådan skal det være.
Nu sænker vi så taksterne, så man kan sige, at vi gør det endnu mere attraktivt for børnefamilierne at sætte børn i verden, og det synes jeg faktisk er meget glædeligt.
Jeg takker for besvarelsen.
Hvis nu det viser sig, at familierne og børnene klumper sig sammen i forskellige grupperinger, altså at de rige børn bliver henvist til nogle bestemte daginstitutioner, så har vi problemet på integrationsområdet, ligesom vi har det på nogle skoler og i nogle boligområder.
Vil De Konservative, som er meget glade for det her lovforslag, som vi også delvis støtter, være med til at sætte sig ned sammen med os eller de andre partier for at løse de problemer, der kan opstå efter det her lovforslag, hvis der opstår problemer med de ting, jeg har nævnt vedrørende integration?
Jeg kan bekræfte, at de 2 mia. kr., som hr. Martin Lidegaard så accepterer er det beløb, vi taler om, og som regeringen har skrevet ind i regeringsgrundlaget, er en engangsforeteelse.
Hvad der eventuelt sker efter et valg, og hvordan man prioriterer derefter, må tiden jo vise, og der skal vi jo nok også, når vi kommer til valgkampen, komme med nogle gode bud på, hvordan vi fortsat kan intensivere indsatsen for at forbedre børnefamiliernes vilkår, også med den rigtige sociale profil.
Så vil jeg egentlig gerne lige sige til hr. Martin Lidegaards første bemærkning om de 150 kommuner: Der er jo ikke noget nyt i, at når man fordeler penge til kommuner, bruger man det såkaldte DUT-princip.
Det ved jeg De Radikale også har brugt, dengang de var i regering.
Det er selvfølgelig mange år siden, og der går formentlig også mange år, før De Radikale får lov til at prøve det igen.
Men det er jo et princip, man bruger, og der er oven i købet også afsat en pulje ekstra over finansloven til netop at tilgodese de kommuner, der blev ekstra ramt af det.
Nu ved vi altså, at forældrene til de forskellige børn har forskellige midler.
Nogle er rige, andre er fattigere, og nogle er middelklasse.
Jeg vil spørge Det Konservative Folkepartis ordfører: Der er nogle familier, der får delvis friplads, og så er der nogle, der betaler fuld pris.
Er der ikke en forskel, når vi sætter forældrebetalingen ned med de 5 pct.?
Det næste er, at der er nogle kommuner, der har sat forældrebetalingen op til 33 pct., og så er der nogle, der har sat den ned.
Hvordan kan vi undgå, at det rammer de kommuner skævt, som har gjort det godt på børneområdet?
Hvordan kan vi undgå det, når de forskellige kommuner får den samme kompensation?